กยศ.ทุ่มลงทุนดิจิทัลตามทวงหนี้เด็ก
กยศ.ลงทุนพันล้าน พัฒนาระบบมุ่งดิจิทัล 3 ด้าน ทั้งให้กู้ บริหารหนี้ และดำเนินคดี
4 มี.ค. 2562

กยศ.ลงทุนพันล้าน พัฒนาระบบมุ่งดิจิทัล 3 ด้าน ทั้งให้กู้ บริหารหนี้ และดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ.ตั้งเป้าหมายพัฒนาระบบงานมุ่งการทำบิ๊กดาต้า โดยได้ลงนามในสัญญาจ้างจัดหาระบบกองทุนเงินให้กู้ยืมเพื่อการศึกษาแบบดิจิทัล (DSL) ร่วมกับธนาคารกรุงไทย เพื่อวางระบบงาน 3 เรื่องหลัก ได้แก่ การให้กู้ การบริหารหนี้ และการดำเนินคดี
ทั้งนี้ ได้มีการตั้งเป้าระยะแรกทำเรื่องการพัฒนาระบบยื่นกู้ให้เป็นแบบสกอริ่ง เพื่อช่วยคัดกรองผู้เข้ามาขอเงินกู้ กยศ. ให้ได้มีประสิทธิภาพที่สุด จากปัจจุบันให้สถานศึกษาเป็นคนคัดกรอง ซึ่งระบบสกอริ่งจะมีเกณฑ์ในการคัดกรองเพื่อให้คะแนนในด้านต่างๆ มีคำถามให้ตอบ เช่น พ่อแม่เป็นผู้ที่ได้รับบัตรสวัสดิการจากรัฐหรือไม่ เรียนที่ไหน เกรดเฉลี่ยเท่าไร ทรัพย์สินของครอบครัวมีหรือไม่อย่างไร คาดว่าในส่วนนี้จะใช้เวลาประมาณ 18 เดือน จะสามารถใช้สกอริ่งในการยื่นขอกู้และคัดกรองผู้กู้ได้
สำหรับการพัฒนาระบบดังกล่าวเป้าหมายจะนำไปสู่การใช้กระดาษให้น้อยที่สุด หรือไม่ใช้กระดาษเลยในการขอกู้ เพื่อตอบสนองการปฏิบัติงานของกองทุน ผู้กู้ยืมและผู้ค้ำ ในรูปแบบ Paperless และ Digital ID ที่เชื่อมโยงข้อมูลกับหน่วยงานภาครัฐและเอกชนในการตรวจสอบทำให้การบริหารจัดการเป็นไปด้วยความรวดเร็วและปลอดภัย เนื่องจากปัจจุบัน กยศ.มีสัญญากู้เงินที่เป็นกระดาษรวมกว่า 17 ล้านฉบับ ทำให้เกิดปัญหาและเป็นภาระเรื่องการหาที่จัดเก็บสัญญาเหล่านี้
นอกจากนี้ ระบบใหม่จะพัฒนาให้เชื่อมโยงกับระบบของภาครัฐทั้งหมด ทำให้มีการเก็บฐานข้อมูลผู้กู้ไว้ที่ระบบกลาง สามารถตรวจสอบข้อมูลด้านอื่นควบคู่ไปได้ รวมทั้งช่วยให้เรื่องการติดตามทวงหนี้ทำได้อย่างมีประสิทธิภาพมากขึ้นด้วย ซึ่ง กยศ.คาดว่าจะใช้งบประมาณราว 1,000 ล้านบาท ในการติดตั้งระบบ รวมถึงการติดตามประเมินผลรวมระยะเวลา 5 ปี ภายใต้ข้อตกลงครั้งนี้ที่ทำร่วมกับธนาคาร
ก่อนหน้านี้ กยศ.นำมาตรการหักหนี้ กยศ.จากบัญชีเงินเดือนของลูกหนี้ที่ทำงานกับหน่วยงานรัฐวิสาหกิจ บริษัทเอกชนขนาดใหญ่ ธนาคารพาณิชย์ และข้าราชการที่สังกัดหน่วยงานองค์กรปกครองส่วนท้องถิ่น (อปท.) แบบอัตโนมัติ มาใช้ตั้งแต่เดือน ก.พ. 2562 มีลูกหนี้เข้าข่ายจะถูกหักบัญชีเพิ่มเติม 1.6 แสนราย แบ่งเป็นภาคเอกชน 8 หมื่นราย รัฐวิสาหกิจ 1 หมื่นราย ที่เหลือเป็น อปท. เช่น องค์การบริหารส่วนจังหวัด